
Aurea mediocritas – Az arany középút. A mérlegelő választói magatartás

Mérlegelni annyit jelent, mint számba venni a lehetőségeket, és megfontoltan megtalálni az általunk helyesnek vélt utat. Nem könnyű, hiszen számos hatás éri az embereket, de minden esetben tartózkodni kell a végletektől, azaz a szélsőséges döntésektől. Az állampolgárok is ezen „arany középút” mentén döntenek, mikor választói kötelezettségeiknek tesznek eleget. Mikor is lehetne aktuálisabb a választói magatartás vizsgálata, ha nem 2014-ben, a „választások évében”? Az idén világszerte számos választásra kerül sor, az össznépesség közel fele járulhat az urnák elé. Kérdésként azonban felmerülhet, hogy ezt valóban meg is teszik-e a választópolgárok. Sokan gondolják úgy, hogy a politika korrupt, a politikusok saját érdekeiktől vezéreltek. Ezen tényezők hatására nem csoda, ha az állampolgár nem tesz eleget választói kötelezettségének és nem megy el szavazni. Ez Magyarországon és a világ számos országában megfigyelhető jelenség, de dolgozatomban elsősorban a magyar helyzetre kívánom felhívni a figyelmet, a magyar választók politikai életben való részvételi kedvét vizsgálom, és csak másodsorban térek ki európai, valamint Európán kívüli országok kultúrájára.
Az egyik legnagyobb problémát az állampolgárok érdektelensége okozza a politikával szemben. Elfordulnak a közélettől, mert úgy érzik, véleményük nincs hatással a politikára, szavazatukkal nem képesek befolyásolni a fennálló rendszert. Azonban én bizakodó vagyok a jövővel kapcsolatban, hiszem, hogy az elkövetkezendő évek generációi más szemmel tekintenek majd a politikára. Új gondolkodásmódjukkal, forradalmi szemléletükkel másként képesek hatni a közélet formálódására. Tapasztalataim szerint, a mai fiatal nemzedékek aktívan vannak jelen a politikai életben, érdeklődőek azzal szemben, és ez az, ami a politika iránti bizalmat megalapozza a jövendő években. A szocializáció értelmében, ezen generációk utódjai azt fogják tapasztalni, hogy a politikai részvétel hozzátartozik a mindennapokhoz, és ezért nem teherként, hanem lehetőségként élik meg azt.




